Leit stendur enn yfir að unglingspilti sem féll í Núpá í gærkvöldi . Hann var ásamt bónda á staðnum við vinnu við stíflu í ánni er hann varð fyrir krapaskafli og féll í ána . Bóndinn slapp naumlega . Á vef RÚV er haft eftir Jóhannesi Sigfússyni , aðstoðarlögregluþjóni á Akureyri : „ Það er þarna heimarafstöð og lón og stíflumannvirki sem þeir voru að vinna við að hreinsa krapa frá inntaki á . Þeir stóðu þarna uppi á veggnum og öðrum þeirra tókst að forða sér undan bylgjunni og hinum ekki og lenti þarna ofan í ánni sem tók hann með sér . “ Hermann Karlsson , aðalvarðstjóri í lögreglunni á Norðurlandi eystra , segir að þeir hafi verið að vinna við stífluna í Núpá í Sölvadal þegar slysið varð . Verið er að skipta út mannskap enda leitarmenn orðnir þreyttir og kaldir . Síðla nætur kom fimmtán manna hópur á staðinn , tíu björgunarsveitarmenn , þrír frá sérsveit ríkislögreglustjóra og tveir kafarar frá slökkviliði höfuðborgarsvæðisins . Verið er að bæta í leitarflokka með heimafólki sem og öðrum björgunarsveitum sem eru á leiðinni . Meðal annars er hópur á leiðinni sem var staddur á Blönduósi í öðrum verkefnum en sækist ferðin seint vegna ófærðar . Við eigum von á viðbótarmannskap þegar líður á daginn en nýtum þann mannskap sem við höfum hér , segir Hermann . Hann segir að aðstæðurnar séu afar erfiðar og krefjandi . Spáð er miklu frosti í kvöld og á morgun . Laust fyrir kl 22:00 í gærkvöldi barst lögreglunni á Norðurlandi eystra tilkynning um að maður hefði fallið í ána en hann hafði verið við annan mann að vinna við stíflu sem er í ánni þegar krapaskafl hreif hann með sér . Björgunarsveitarmenn á vélsleðum voru fyrstir á staðinn og hófu upplýsingaöflun og leit , segir í færslu á Facebook-síðu lögreglunnar á Norðurlandi eystra .